title: Komisjoni rakendusmäärus (EL) 2020/130, 28. jaanuar 2020, nõukogu määruse (EÜ) nr 2368/2002 (Kimberley protsessi sertifitseerimissüsteemi rakendamise kohta töötlemata teemantide rahvusvahelises kaubanduses) muutmise kohta

text:
                  31.1.2020

                  ET

                  Euroopa Liidu Teataja

                  L 27/10

         KOMISJONI RAKENDUSMÄÄRUS (EL) 2020/130,
         28. jaanuar 2020,
         nõukogu määruse (EÜ) nr 2368/2002 (Kimberley protsessi sertifitseerimissüsteemi rakendamise kohta töötlemata teemantide rahvusvahelises kaubanduses) muutmise kohta
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 20. detsembri 2002. aasta määrust (EÜ) nr 2368/2002 Kimberley protsessi sertifitseerimissüsteemi rakendamise kohta töötlemata teemantide rahvusvahelises kaubanduses, (1) eriti selle artiklit 20,
         ning arvestades järgmist:

                     (1)

                     Määruse (EÜ) nr 2368/2002 II lisas on loetletud Kimberley protsessi sertifitseerimissüsteemi osalised ja nende nõuetekohaselt nimetatud pädevad asutused.

                     (2)

                     Mitme Kimberley protsessis osaleja pädevate asutuste aadressid vajavad ajakohastamist.

                     (3)

                     Kimberley protsessis osalejad said 2019. aasta septembris Hiina Rahvavabariigilt teate, et Hiina Rahvavabariigi Macau erihalduspiirkond hakkab Kimberley protsessi sertifitseerimissüsteemi ametlikult rakendama alates 1. oktoobrist 2019. aastast.

                     (4)

                     Seetõttu tuleks määruse (EÜ) nr 2368/2002 II lisa vastavalt muuta. Selleks, et Hiina Rahvavabariigi Macau erihalduspiirkond saaks Kimberley protsessi sertifitseerimissüsteemi liidu suhtes võimalikult kiiresti rakendama hakata, peaks käesolev määrus jõustuma kiiremas korras järgmisel päeval pärast selle avaldamist Euroopa Liidu Teatajas,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 2368/2002 II lisa asendatakse käesoleva määruse lisa tekstiga.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 28. jaanuar 2020

                  Komisjoni nimel

                  Asepresident

               Josep BORRELL FONTELLES

            (1)  EÜT L 358, 31.12.2002, lk 28.

            LISA

                     „II LISA

                        Kimberley protsessi sertifitseerimissüsteemi osaliste ja nende nõuetekohaselt nimetatud pädevate asutuste nimekiri, millele on viidatud artiklites 2, 3, 8, 9, 12, 17, 18, 19 ja 20

                                 ANGOLA

                                 Ministry of Mineral Resources and Petroleum

                                 Rua Engenheiro Armindo de Andrade, n.° 103

                                 Miramar Bairro Sambizanga

                                 1072 Luanda

                                 Angola

                                 ARMEENIA

                                 Department of Gemstones and Jewellery

                                 Ministry of Trade and Economic Development

                                 M. Mkrtchyan 5, Room 407

                                 Yerevan, 0010

                                 Armenia

                                 AUSTRAALIA

                                 Department of Foreign Affairs and Trade

                                 Trade Development Division

                                 R.G. Casey Building

                                 John McEwen Crescent

                                 Barton ACT 0221

                                 Australia

                                 BANGLADESH

                                 Export Promotion Bureau

                                 TCB Bhaban

                                 1, Karwan Bazaar

                                 Dhaka

                                 Bangladesh

                                 VALGEVENE

                                 Ministry of Finance

                                 Department for Precious Metals and Precious Stones

                                 Sovetskaja Str, 7

                                 220010 Minsk

                                 Republic of Belarus

                                 BOTSWANA

                                 Ministry of Minerals, Green Technology and Energy Security (MMGE)

                                 Fairgrounds Office Park, Plot No. 50676 Block C

                                 P/Bag 0018

                                 Gaborone

                                 Botswana

                                 BRASIILIA

                                 Ministry of Mines and Energy

                                 Esplanada dos Ministérios, Bloco„U”, 4o andar

                                 70065, 900 Brasília, DF

                                 Brazil

                                 KAMBODŽA

                                 Ministry of Commerce

                                 Lot 19–61, MOC Road (113 Road), Phum Teuk Thla, Sangkat Teuk Thla

                                 Khan Sen Sok, Phnom Penh

                                 Cambodia

                                 KAMERUN

                                 National Permanent Secretariat for the Kimberley Process

                                 Ministry of Mines, Industry and Technological Development

                                 Intek Building, 6th floor,

                                 Navik Street

                                 BP 35601 Yaounde

                                 Cameroon

                                 KANADA

                                 Rahvusvaheline:

                                 Global Affairs Canada Natural Resources and Governance Division (MES) 125 Sussex Drive Ottawa, Ontario K1A 0G2

                                 Canada

                                 Üldinfo: Natural Resources Canada:

                                 Kimberley Process Office

                                 Lands and Minerals Sector Natural Resources Canada (NRCan)

                                 580 Booth Street, 10th floor

                                 Ottawa, Ontario

                                 Canada K1A 0E4

                                 KESK-AAFRIKA VABARIIK

                                 Secrétariat permanent du processus de Kimberley

                                 BP: 26 Bangui

                                 Central African Republic

                                 HIINA RAHVAVABARIIK

                                 Department of Duty Collection

                                 General Administration of China Customs (GACC)

                                 No.6 Jianguomen Nie Rev.

                                 Dongcheng District, Beijing 100730

                                 People’s Republic of China

                                 HIINA RAHVAVABARIIGI HONGKONGI ERIHALDUSPIIRKOND

                                 Department of Trade and Industry

                                 Hongkong Special Administrative Region

                                 People’s Republic of China

                                 Room 703, Trade and Industry Tower

                                 700 Nathan Road

                                 Kowloon

                                 Hongkong

                                 China

                                 HIINA RAHVAVABARIIGI MACAU ERIHALDUSPIIRKOND

                                 Macao Economic Bureau

                                 Government of the Macao Special Administrative Region

                                 Rua Dr. Pedro José Lobo, no. 1–3, 25th Floor

                                 Macao

                                 KONGO DEMOKRAATLIK VABARIIK

                                 Centre d’Expertise, d’Evaluation et de Certification des Substances Minérales Précieuses et Semi-précieuses (CEEC)

                                 3989, av des cliniques

                                 Kinshasa/Gombe

                                 Democratic Republic of Congo

                                 KONGO VABARIIK

                                 Bureau d’Expertise, d’Evaluation et de Certification des Substances Minérales Précieuses (BEEC)

                                 BP 2787

                                 Brazzaville

                                 Republic of Congo

                                 CÔTE D’IVOIRE

                                 Ministère des Mines et de la Géologie

                                 Secrétariat Permanent de la Représentation en Côte d’Ivoire du Processus de Kimberley (SPRPK-CI)

                                 Abidjan-Plateau, Immeuble les Harmonies II

                                 Abidjan

                                 Côte d’Ivoire

                                 ESWATINI

                                 Office for the Commissioner of Mines

                                 Minerals and Mines Departments

                                 Third Floor Lilunga Building (West Wing),

                                 Somhlolo Road,

                                 Mbabane

                                 Eswatini

                                 EUROOPA LIIT

                                 European Commission

                                 Service for Foreign Policy Instruments

                                 Office EEAS 03/330

                                 B-1049 Bruxelles/Brussel

                                 Belgium

                                 GABON

                                 Centre Permanent du Processus de Kimberley (CPPK)

                                 Ministry of Equipment, Infrastructure, and Mines

                                 Immeuble de la Geologie, 261 rue Germain Mba

                                 B.P. 284/576

                                 Libreville

                                 Gabon

                                 GHANA

                                 Ministry of Lands and Natural Resources

                                 Accra P.O. Box M 212

                                 Ghana

                                 GUINEA

                                 Ministry of Mines and Geology

                                 Boulevard du Commerce – BP 295

                                 Quartier Almamya/Commune de Kaloum

                                 Conakry

                                 Guinea

                                 GUAJAANA

                                 Geology and Mines Commission

                                 P O Box 1028

                                 Upper Brickdam

                                 Stabroek

                                 Georgetown

                                 Guyana

                                 INDIA

                                 Government of India, Ministry of Commerce & Industry

                                 Udyog Bhawan

                                 New Delhi 110 011

                                 India

                                 INDONEESIA

                                 Directorate of Export and Import Facility, Ministry of Trade M. I. Ridwan Rais Road, No. 5 Blok I Iantai 4

                                 Jakarta Pusat Kotak Pos. 10110

                                 Jakarta

                                 Indonesia

                                 IISRAEL

                                 Ministry of Economy and Industry Office of the Diamond Controller

                                 3 Jabotinsky Road

                                 Ramat Gan 52520

                                 Israel

                                 JAAPAN

                                 Agency for Natural Resources and Energy

                                 Mineral and Natural Resources Division

                                 1, Chiyoda-ku

                                 Tokyo

                                 Japan

                                 KASAHSTAN

                                 Ministry for Investments and Development of the Republic of Kazakhstan

                                 Committee for Technical Regulation and Metrology

                                 11, Mangilik el street

                                 Astana

                                 Republic of Kazakhstan

                                 KOREA VABARIIK

                                 Ministry of Foreign Affairs

                                 United Nations Division 60 Sajik-ro 8-gil

                                 Jongno-gu

                                 Seoul 03172

                                 Korea

                                 LAOSE DEMOKRAATLIK RAHVAVABARIIK

                                 Department of Import and Export

                                 Ministry of Industry and Commerce

                                 Phon Xay road, Saisettha District

                                 P.O. Box 4107

                                 Vientiane

                                 Lao PDR

                                 LIIBANON

                                 Ministry of Economy and Trade

                                 Lazariah Building

                                 Down Town

                                 Beirut

                                 Lebanon

                                 LESOTHO

                                 Department of Mines

                                 Ministry of Mining

                                 Corner Constitution and Parliament Road

                                 P.O. Box 750

                                 Maseru 100

                                 Lesotho

                                 LIBEERIA

                                 Government Diamond Office

                                 Ministry of Mines and Energy

                                 Capitol Hill

                                 P.O. Box 10-9024

                                 1000 Monrovia 10

                                 Liberia

                                 MALAISIA

                                 Ministry of International Trade and Industry

                                 MITI Tower,

                                 No.7, Jalan Sultan Haji Ahmad Shah

                                 50480 Kuala Lumpur

                                 Malaysia

                                 MALI

                                 Ministère des Mines

                                 Bureau d’Expertise d’Evaluation et de Certification des Diamants Bruts

                                 Cité administrative, P.O. Box 1909

                                 Bamako

                                 République du Mali

                                 MAURITIUS

                                 Import Division

                                 Ministry of Industry, Commerce & Consumer Protection

                                 4th Floor, Anglo Mauritius Building

                                 Intendance Street

                                 Port Louis

                                 Mauritius

                                 MEHHIKO

                                 Directorate-General for International Trade in Goods

                                 189 Pachuca Street, Condesa, 17th Floor

                                 Mexico City, 06140

                                 Mexico

                                 NAMIIBIA

                                 The Government of Republic of Namibia Ministry of Mines and Energy

                                 Directorate of Diamond Affairs Private Bag 13297

                                 1st Aviation Road (Eros Airport)

                                 Windhoek

                                 Namibia

                                 UUS-MEREMAA

                                 Middle East and Africa Division

                                 Ministry of Foreign Affairs and Trade

                                 Private Bag 18 901

                                 Wellington

                                 New Zealand

                                 NORRA

                                 Ministry of Foreign Affairs

                                 Department for Regional Affairs

                                 Section for Southern and Central Africa

                                 Box 8114 Dep

                                 0032 Oslo

                                 Norway

                                 PANAMA

                                 National Customs Authority

                                 Panama City, Curundu, Dulcidio Gonzalez Avenue, building # 1009

                                 Republic of Panama

                                 VENEMAA FÖDERATSIOON

                                 Rahvusvaheline:

                                 Ministry of Finance

                                 9, Ilyinka Street

                                 109097 Moscow

                                 Russian Federation

                                 Impordi- ja ekspordiasutus:

                                 Gokhran of Russia

                                 14, 1812 Goda St.

                                 121170 Moscow

                                 Russian Federation

                                 SIERRA LEONE

                                 Ministry of Mines and Mineral Resources

                                 Youyi Building

                                 Brookfields

                                 Freetown

                                 Sierra Leone

                                 SINGAPUR

                                 Ministry of Trade and Industry

                                 100 High Street

                                 #09–01, The Treasury

                                 Singapore 179434

                                 LÕUNA-AAFRIKA VABARIIK

                                 South African Diamond and Precious Metals Regulator

                                 251 Fox Street

                                 Doornfontein 2028

                                 Johannesburg

                                 South Africa

                                 SRI LANKA

                                 National Gem and Jewellery Authority

                                 25, Galle Face Terrace

                                 Post Code 00300

                                 Colombo 03

                                 Sri Lanka

                                 ŠVEITS

                                 State Secretariat for Economic Affairs (SECO)

                                 Sanctions Unit

                                 Holzikofenweg 36

                                 CH-3003 Berne

                                 Switzerland

                                 TAIWANI, PENGHU, KINMENI JA MATSU OMAETTE TOLLITERRITOORIUM

                                 Export/Import Administration Division

                                 Bureau of Foreign Trade

                                 Ministry of Economic Affairs

                                 1, Hu Kou Street

                                 Taipei, 100

                                 Taiwan

                                 TANSAANIA

                                 Commission for Minerals

                                 Ministry of Energy and Minerals

                                 Kikuyu Avenue, P.O. Box 422

                                 40744 Dodoma

                                 Tanzania

                                 TAI

                                 Department of Foreign Trade

                                 Ministry of Commerce

                                 563 Nonthaburi Road

                                 Muang District, Nonthaburi 11000

                                 Thailand

                                 TOGO

                                 The Ministry of Mines and Energies

                                 Head Office of Mines and Geology

                                 216, Avenue Sarakawa

                                 B.P. 356

                                 Lomé

                                 Togo

                                 TÜRGI

                                 Foreign Exchange Department

                                 Undersecretariat of Treasury

                                 T.C. Bașbakanlık Hazine

                                 Müsteșarlığı İnönü Bulvarı No 36

                                 06510 Emek, Ankara

                                 Turkey

                                 Impordi- ja ekspordiasutus:

                                 Istanbul Gold Exchange/Borsa Istanbul Precious Metals and Diamond

                                 Market (BIST)

                                 Borsa İstanbul, Resitpasa Mahallesi,

                                 Borsa İstanbul Caddesi No 4

                                 Sariyer, 34467, Istanbul

                                 Turkey

                                 UKRAINA

                                 Ministry of Finance

                                 State Gemological Centre of Ukraine

                                 38–44, Degtyarivska St.

                                 Kiev 04119

                                 Ukraina

                                 ARAABIA ÜHENDEMIRAADID

                                 U.A.E. Kimberley Process Office

                                 Dubai Multi Commodities Center

                                 Dubai Airport Free Zone

                                 Emirates Security Building

                                 Block B, 2nd Floor, Office # 20

                                 P.O. Box 48800

                                 Dubai

                                 United Arab Emirates

                                 AMEERIKA ÜHENDRIIGID

                                 United States Kimberley Process Authority

                                 U.S. Department of State

                                 Bureau of Economic and Business Affairs

                                 2201 C Street, NW

                                 Washington DC 20520

                                 United States of America

                                 VENEZUELA

                                 Central Bank of Venezuela

                                 36 Av. Urdaneta, Caracas, Capital District

                                 Caracas

                                 ZIP Code 1010

                                 Venezuela

                                 VIETNAM

                                 Ministry of Industry and Trade

                                 Agency of Foreign Trade

                                 54 Hai Ba Trung

                                 Hoan Kiem

                                 Hanoi

                                 Vietnam

                                 ZIMBABWE

                                 Principal Minerals Development Office

                                 Ministry of Mines and Mining Development

                                 6th Floor, ZIMRE Centre

                                 Cnr L.Takawira St/K. Nkrumah Ave.

                                 Harare

                                 Zimbabwe

               “


title: Komisjoni rakendusmäärus (EL) 2020/132, 30. jaanuar 2020, millega kehtestatakse erakorraline meede erandina Euroopa Parlamendi ja nõukogu määruse (EL) nr 1308/2013 artikli 45 lõikest 3 seoses liidu toetusega veinisektori müügiedendusmeetmele

text:
                  31.1.2020

                  ET

                  Euroopa Liidu Teataja

                  L 27/20

         KOMISJONI RAKENDUSMÄÄRUS (EL) 2020/132,
         30. jaanuar 2020,
         millega kehtestatakse erakorraline meede erandina Euroopa Parlamendi ja nõukogu määruse (EL) nr 1308/2013 artikli 45 lõikest 3 seoses liidu toetusega veinisektori müügiedendusmeetmele
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 221 lõiget 1,
         ning arvestades järgmist:

                     (1)

                     Maailma Kaubandusorganisatsioon (WTO) väljastas 2. oktoobril 2019 vahekohtu otsuse juhtumis „Euroopa ühendused ja teatavad liikmesriigid – Suurte tsiviilõhusõidukitega kauplemist mõjutavad meetmed“, WT/DS316/ARB. Vahekohtu otsusega anti Ameerika Ühendriikidele õigus taotleda luba kehtestada vastumeetmeid mahus, mis ei ületa 7,5 miljardit USA dollarit aastas, vastusena Airbusile antud liidu toetustele. 18. oktoobril 2019 kehtestas USA muu hulgas 25 % väärtuselise imporditollimaksu vaiksetele veinidele, mida ekspordivad USAsse Saksamaa, Hispaania, Prantsusmaa ja Ühendkuningriik. Selline erakordne, ebaõiglane ja ettearvamatu olukord avaldab rasket ja kahjulikku mõju kõigi liidu veinide üleilmsele kaubandusele. Lisaks ähvardas USA Prantsusmaa digitaalteenuste maksu (GAFA maks) tõttu kohaldada Prantsuse vahuveinide suhtes 100 % väärtuselist imporditollimaksu.

                     (2)

                     USA kehtestatud imporditollimaksudel on otsene ja suur mõju liidu veinikaubandusele USA turul, mis on liidu suurim põllumajandustoodete ja eelkõige veini eksporditurg, nii väärtuse kui ka ekspordimahu poolest. 2018. aastal oli liidu veinieksport USAsse kokku 6,5 miljonit hektoliitrit, väärtuses 4 miljardit eurot. Liidu veinieksport USAsse moodustab tavaliselt 30–40 % liidu veiniekspordi ülemaailmsest väärtusest.

                     (3)

                     USA kehtestatud suurendatud imporditollimaksudel on kahjulik mõju kõigile liidu veinidele, mitte ainult nendest neljast liikmesriigist pärit veinidele, mille suhtes kohaldatakse suurendatud imporditollimakse. See avaldab negatiivset mõju USA turul olevate kõigi liidu veinide mainele ja kaubandusele. Veini mainet ei määra mitte ainult selle kvaliteet, vaid ka hind ning tajutav hinna ja kvaliteedi suhe. See kehtib eelkõige madalama ja keskmise hinnaga veinide puhul, mida absoluutarvudes mõjutab 25 % imporditollimaks rohkem kui kallimaid veine, mida ostavad veiniasjatundjad, kelle jaoks hinnatõus ei ole heidutav. Liidu veinid konkureerivad USA turul teistest riikidest, näiteks Lõuna-Ameerikast, Austraaliast või Lõuna-Aafrikast pärit veinidega. Sellist karmi ja tihedat konkurentsi silmas pidades on üldise hinnataseme tajumisel oluline roll. Kui tarbija teab, et liidu teatava päritoluga veini hinna suhtes kohaldatakse kõrgemat imporditollimaksu, mõjutab see negatiivselt liidu veinide hinnataseme üldist tajumist ning suunab seega tarbijate nõudluse muu päritoluga toodetele. Võttes arvesse sellest tulenevaid turutingimusi ja tootjate üldise tasuvuse vähenemist, tuleks viivitamata võtta meetmed imporditollimaksude mõju leevendamiseks kõikide veinide puhul, mis on pärit kõikidest liikmesriikidest, mitte ainult nendest liikmesriikidest, kellele imporditollimaksud on otseselt suunatud.

                     (4)

                     Turu stabiilsuse seisukohast ei kujuta USA kehtestatud imporditollimaksude kord endast eraldiseisvat riiklikku meedet, mille mõju piirdub USAga toimuva kaubavahetusega. Maailma veiniturg on ülemaailmne turg, kus oluliste majandusjõudude, nagu USA, võetud üksikmeetmetel on kaugeleulatuvad tagajärjed rahvusvahelisele veinikaubandusele tervikuna. Mis tahes negatiivne muutus liidu veinide peamisel sihtturul ehk USAs, mõjutab paratamatult teisi turge, sest tooted, mida ei saa Ühendriikides kalliks muutunud hinna tõttu müüa, tuleb mujale ümber suunata. Seega avaldavad nende teiste turgude tarbijad, kes on turutingimustest teadlikud, täiendavat survet hindadele ning konkurents muutub tavapärasest palju tihedamaks. USA kehtestatud praegused imporditollimaksud põhjustavad seega tõenäoliselt liidu veiniekspordi paigalseisu kogu maailmas. Veinisektori aruanded on näidanud, et olulised Prantsuse veinide tellimused USA turul on juba tühistatud.

                     (5)

                     Liidu veinituru seisukord on 2019. aastal olnud raske ning veinivarud on alates 2009. aastast kõrgeimal tasemel. Selline areng on peamiselt tingitud 2018. aasta rekordilisest saagist ja veinitarbimise vähenemisest liidus. Kui veine, mille suhtes kehtivad USA kehtestatud imporditollimaksud, ei müüda liiduvälistel eksporditurgudel, võimendab see liidu turu olukorra kiireloomulisust ja keerulisust veelgi. Lisaks raskendab olukorra kiireloomulisust imporditollimaksude kohaldamise ajastus. Tariife kohaldatakse alates 18. oktoobrist 2019, mis langeb 2019. aasta veinikoristus- ja tootmisaja keskele ja on vahetult enne aastalõpu pühasid. Need on liidu veinisektori jaoks aasta kaks kõige olulisemat müügiperioodi. Seetõttu on vaja võtta viivitamata meetmeid olukorra lahendamiseks.

                     (6)

                     Määruse (EL) nr 1308/2013 artiklis 43 sätestatud veinisektori toetusmeetmetest on üksnes kõnealuse määruse artikli 45 lõike 1 punkti b kohane müügiedendusmeede otseselt suunatud liidu veinide edendamisele kolmandates riikides, et parandada nende konkurentsivõimet. Aastate jooksul on kõnealune müügiedendusmeede osutunud märkimisväärselt tõhusaks kolmandate riikide turgude vallutamisel ja konsolideerimisel. See on osutud kõige tõhusamaks vahendiks, millega toetada liidu veine kolmandate riikide turgudel, parandades nende mainet ja suurendades teadlikkust nende kvaliteedist. Rahvusvaheline veiniturg on ülemaailmne turg ja kõik liidu veinide müügiedendusmeetmed kolmandate riikide turgudel on kasulikud kõigile liidu veinidele. See avab võimalusi ettevõtjatele, kes seejärel sisenevad kõnealusele turule koos teiste liidu veinidega. Individuaalsetel müügiedendusmeetmetel on mitmekordistav mõju müügile, kuna need hõlmavad tervet veinivalikut või terveid veinitootmispiirkondi, mitte ainult üht veinimarki või -tüüpi. Seetõttu on oluline müügiedendustegevust jätkata, käivitada ja intensiivistada kõikidel turgudel, et leida turge veinidele, mis USA turul enam müügiks ei lähe, ning säilitada liidu veinide maine nendel muudel turgudel, võideldes ühtlasi surve vastu hindadele.

                     (7)

                     Selle ettearvamatu ja ebakindla situatsiooni lahendamiseks on asjakohane võimaldada suuremat paindlikkust määruse (EL) nr 1308/2013 artikli 45 lõike 1 punkti b kohase müügiedendusmeetme rakendamisel, et aidata ettevõtjatel reageerida praegusele erakorralisele olukorrale kogu maailma eksporditurgudel, mis tuleneb USA kehtestatud imporditollimaksude korrast. Seepärast on vaja erakorralise meetmena sätestada erand kõnealuse määruse artikli 45 lõikest 3 ja ajutiselt suurendada liidu maksimaalset toetust müügiedendusmeetmetele kõnealuse määruse artikli 45 lõike 1 punkti b alusel 50 %-lt 60 %-le rahastamiskõlblikest kuludest.

                     (8)

                     See meede on vajalik, kuna ettevõtjad kannavad vältimatult lisakulusid, mis tulenevad vajadusest suunata müügiedendus muudesse riikidesse või korraldada teistes riikides uusi müügiedenduskampaaniaid, mis kõik tuleb kiiresti ellu viia, et tagada varude müük. Müügiedendusmeetmetele antava liidu toetuse suurendamine 60 %-ni ja sellest tulenev toetusesaaja osaluse vähendamine võimaldaks toetusesaajatel võtta ambitsioonikamaid meetmeid ja säilitada välisturgudel raskesti kättevõidetud positsioon. Samuti annab see uutele ettevõtjatele stiimuli taotleda müügiedendustegevuseks toetust asjaoludel, mil nad muidu ei oleks seda teinud, kui liidu toetus jääks 50 % tasemele, eelkõige nende ettevõtjate puhul, kes varem ei saanud seda endale lubada. Finantskoormuse vähendamine 40 %-ni aitab neil toime tulla USA kehtestatud imporditollimaksude mõjuga.

                     (9)

                     Liidu toetuse suurendamisega kaasnev paindlikkus kujutab endast rahalist toetust, mis siiski ei nõua täiendavat liidupoolset rahastamist, kuna veinisektori riiklike toetusprogrammide suhtes kohaldatakse jätkuvalt määruse (EL) nr 1308/2013 VI lisas sätestatud eelarvepiiranguid. Seega võivad liikmesriigid otsustada eraldada müügiedendusmeetmele suuremaid summasid üksnes kõnealuse määruse VI lisas sätestatud aastaeelarve raames. Meetme eesmärk on toetada sektorit praeguses ebastabiilses turuolukorras, ilma et oleks vaja võtta kasutusele täiendavaid vahendeid. Lisaks ei tohiks selline paindlikkus avaldada negatiivset mõju eelarvele, mis on eraldatud muudele kõnealuse määruse kohastele toetusmeetmetele, kuna mõned meetmed, nagu viinamarjaistanduste ümberkorraldamine ja muutmine, muutuvad liikmesriikide jaoks vähem oluliseks ja vähem eelarvekulukaks. Viimaste aastate statistilised andmed näitavad, et igale liikmesriigile ette nähtud maksimaalset eelarvet on alakasutatud.

                     (10)

                     USA kehtestatud imporditollimaksud ja nendest tulenevad raskused liidu veinikaubandusele kujutavad endast konkreetset probleemi määruse (EL) nr 1308/2013 artikli 221 tähenduses. Seda konkreetset probleemi ei saa lahendada eespool nimetatud määruse artikli 219 või 220 kohaselt võetud meetmetega. Ühest küljest ei ole see seotud juba olemasolevate turuhäiretega, sest USA kehtestatud imporditollimaksud mõjutavad praegu tõsiselt liidu veini mainet ja põhjustavad tõenäoliselt veinituru tingimuste kiiret halvenemist tulevikus, kui olukorda kohe ei lahendata. See konkreetne probleem ei ole praegu seotud ka piisavalt konkreetse turuhäirete ohuga, mis praegusel kujul tõenäoliselt jätkuks, kuna USA imporditollimaksude tariifid võivad aja jooksul muutuda ja tõenäoliselt avaldada üleilmsele veiniturule täiendavat ettearvamatut mõju. Teisest küljest ei ole see konkreetne probleem seotud ka meetmetega, millega võideldakse loomahaiguste leviku vastu või tarbijate usalduse kaotuse vastu inimeste, loomade või taimede terviseriskide tõttu, nagu on nõutud kõnealuse määruse artiklis 220.

                     (11)

                     Lisaks on see meede koos suurema paindlikkusega määruse (EL) nr 1308/2013 artikli 45 lõike 1 punktis b sätestatud müügiedendusmeetme rakendamisel osa meetmete paketist, mille eesmärk on aidata liidu tasandil ettevõtjaid, keda mõjutavad USA poolt liidu veinidele kehtestatud imporditollimaksud. Kõnealuste meetmete hulgas on see siiski ainus meede, mis annab teatava rahalise soodustuse, mis on vajalik nende ettevõtjate olukorra lahendamiseks, keda mõjutavad USA kehtestatud imporditollimaksud, kuna need põhjustavad saamata jäänud tulu ja suurenenud kulusid seoses vajadusega leida oma veinidele uusi turge.

                     (12)

                     Meede peaks nii ulatuse kui ka kohaldamisaja osas rangelt piirduma sellega, mis on vajalik eksporditurgude praeguse erakorralise olukorra lahendamiseks.

                     (13)

                     Liikmesriigid võivad liidu toetust anda üksnes sellise taotluse alusel, mis valitakse välja määruse (EL) nr 1308/2013 artikli 45 lõike 1 punktis b sätestatud müügiedendusmeetme raames alates käesoleva määruse jõustumise kuupäevast. Toetus peaks olema kättesaadav kõigile meetme raames valitud ettevõtjatele, arvestamata konkreetset veinikategooriat või liidu veini päritolu, sest imporditollimaksude kohaldamine USA poolt kahjustab kogu liidu veinieksporti. Sellega seoses on vaja võtta meetmeid kõigi liidu veinide ekspordi konkurentsivõime parandamiseks. Selleks tuleks käesolevat erakorralist meedet kohaldada kõigi toetusesaajate suhtes, olenemata sellest, millistele turgudele nende tegevus on suunatud. Toetus peaks olema võrdselt kättesaadav ettevõtjatele, kes kavatsevad suunata oma jõupingutused USA turule, kuid ka neile, kes suunaksid oma jõupingutused praegustes erakorralistes tingimustes maailma veiniturul muu kolmanda riigi turule. Peale selle oleks väga raske eraldada ühe müügiedendusmeetme raames vaiksete veinidega seotud meetmeid teisi veine käsitlevatest meetmetest, kuna müügiedendusmeetmed on tavaliselt mõeldud paljude toodete, mitte ainult konkreetse kategooria edendamiseks. Paljud müügiedenduskampaaniad hõlmavad kõiki piirkonna veine või erinevaid veine, mida asjaomane ettevõtja müüb. Muude veinidega seotud tegevuste eraldamine vaiksete veinidega seotud tegevustest müügiedenduskampaania raames kujutaks endast suurt halduskoormust ja kahjustaks müügiedendustegevuse positiivset mõju.

                     (14)

                     Kõnealune erakorraline meede peaks kehtima kuni 12 kuud alates käesoleva määruse jõustumise kuupäevast. See ajavahemik on vajalik müügiedenduskampaaniate korraldamiseks. Kõnealune protsess hõlmab mitut haldusetappi, nagu muudatused riiklikes toetusprogrammides, konkursikutsete ettevalmistamine ja algatamine, taotluste valimine ja lepingute sõlmimine, ning kestab tavaliselt üle kuue kuu. Seetõttu peaks erandi tõhusaks rakendamiseks olema erandi kehtivusaeg 12 kuud. Pärast 12-kuulist perioodi välja valitud taotlused ei tohiks saada suuremat liidu toetust.

                     (15)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Hõlmatud tootekategooriad
            Käesolevat määrust kohaldatakse veini müügiedenduse suhtes määruse (EL) nr 1308/2013 VII lisa II osa punktide 1–9 ning 15 ja 6 tähenduses.

            Artikkel 2
            Liidu toetus müügiedendusmeetmetele
            Erandina määruse (EL) nr 1308/2013 artikli 45 lõikest 3 ei ületa määruse (EL) nr 1308/2013 artikli 45 lõike 1 punktis b osutatud liidu toetus müügiedendusmeetmetele 60 % rahastamiskõlblikest kuludest.

            Artikkel 3
            Jõustumine ja kohaldamine
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolevat määrust kohaldatakse 12 kuu jooksul alates selle jõustumise kuupäevast.
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. jaanuar 2020

                  Komisjoni nimel

                  President

               Ursula VON DER LEYEN

            (1)  ELT L 347, 20.12.2013, lk 671.


title: Komisjoni Rakendusmäärus (EL) 2020/164, 5. veebruar 2020, milles käsitletakse Schizosaccharomyces pombe (ATCC 5233) abil saadud 6-fütaasi lubamist kõigi linnu- ja sealiikide söödalisandina ning millega tunnistatakse kehtetuks määrus (EÜ) nr 379/2009 (loa hoidja Danisco (UK) Ltd, ärinimega Danisco Animal Nutrition, keda esindab Genencor International B.V.) (EMPs kohaldatav tekst)

text:
                  6.2.2020

                  ET

                  Euroopa Liidu Teataja

                  L 34/37

         KOMISJONI RAKENDUSMÄÄRUS (EL) 2020/164,
         5. veebruar 2020,
         milles käsitletakse Schizosaccharomyces pombe (ATCC 5233) abil saadud 6-fütaasi lubamist kõigi linnu- ja sealiikide söödalisandina ning millega tunnistatakse kehtetuks määrus (EÜ) nr 379/2009 (loa hoidja Danisco (UK) Ltd, ärinimega Danisco Animal Nutrition, keda esindab Genencor International B.V.)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eelkõige selle artikli 9 lõiget 2,
         ning arvestades järgmist:

                     (1)

                     Määruses (EÜ) nr 1831/2003 on sätestatud loomasöödas kasutatavate söödalisandite loa taotlemise nõue ning sellise loa andmise ja kehtivuse pikendamise alused ja kord.

                     (2)

                     Komisjoni määrusega (EÜ) nr 379/2009 (2) anti kümneks aastaks luba kasutada Schizosaccharomyces pombe (ATCC 5233) abil saadud 6-fütaasi broilerkanade, broilerkalkunite, munakanade, nuumpartide, võõrutatud põrsaste, nuumsigade ja emiste söödalisandina.

                     (3)

                     Vastavalt määruse (EÜ) nr 1831/2003 artiklile 14 ja koostoimes kõnealuse määruse artikliga 7 on kõnealuse loa hoidja esitanud taotluse pikendada Schizosaccharomyces pombe (ATCC 5233) abil toodetud 6-fütaasi kasutamise luba broilerkanade, broilerkalkunite, munakanade, nuumpartide, võõrutatud põrsaste, nuumsigade ja emiste söödalisandina ning klassifitseerida kõnealune aine söödalisandite kategooriasse „zootehnilised lisandid“; samuti taotleb ta uue kasutusviisi lubamist kõigi linnuliikide (v.a kanad, kalkunid ja pardid) nuumlindude ning kõigi linnuliikide (v.a kanad) munalindude ning kõigi linnuliikide munemiseks ja aretuseks kasvatatavate lindude ning piimapõrsaste ja vähem levinud sealiikide söödalisandina. Taotlusele olid lisatud määruse (EÜ) nr 1831/2003 artikli 14 lõikes 2 ja artikli 7 lõikes 3 nõutud andmed ja dokumendid.

                     (4)

                     Euroopa Toiduohutusamet (edaspidi „toiduohutusamet“) jõudis 5. aprill 2019. aasta arvamuses (3) järeldusele, et taotleja esitatud andmetest nähtub, et söödalisand vastab loa andmise tingimustele. Samuti leiti, et söödalisand ei mõju kahjulikult loomade ja tarbijate tervisele ega keskkonnale. Toiduohutusamet jõudis ka järeldusele, et söödalisand võib sensibiliseerida hingamiselundeid. Seetõttu leiab komisjon, et tuleks võtta asjakohaseid kaitsemeetmeid, et vältida kahjulikku toimet inimeste, eelkõige söödalisandi kasutajate tervisele. Toiduohutusamet jõudis järeldusele, et söödalisand soodustab tõhusalt sööda seedimist kõigi linnuliikide nuum- ja munalindude, munemiseks või aretuseks kasvatatavate noorlindude ning kõigi sealiikide puhul. Toiduohutusameti hinnangul ei ole vaja kehtestada turustamisjärgse järelevalve erinõudeid. Ühtlasi kinnitas toiduohutusamet määrusega (EÜ) nr 1831/2003 asutatud referentlabori esitatud aruande söödas sisalduva söödalisandi analüüsimeetodi kohta.

                     (5)

                        Schizosaccharomyces pombe (ATCC 5233) abil toodetud 6-fütaasi hindamine näitab, et määruse (EÜ) nr 1831/2003 artiklis 5 sätestatud tingimused kasutamise lubamiseks on täidetud. Seepärast tuleks pikendada kõnealuse söödalisandi loa kehtivust vastavalt käesoleva määruse lisas esitatud tingimustele.

                     (6)

                        Schizosaccharomyces pombe (ATCC 5233) abil toodetud 6-fütaasi loa kehtivuse pikendamise tõttu käesoleva määruse lisas sätestatud tingimustel tuleks määrus (EÜ) nr 379/2009 kehtetuks tunnistada.

                     (7)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Loa andmine
            Pikendatakse lisas kirjeldatud lisandi, mis kuulub söödalisandite kategooriasse „zootehnilised lisandid“ ja funktsionaalrühma „seedimist soodustavad ained“, kehtivust selle kasutamiseks söödalisandina loomasöötades kõnealuses lisas esitatud tingimustel.

            Artikkel 2
            Määruse (EÜ) nr 379/2009 kehtetuks tunnistamine
            Määrus (EÜ) nr 379/2009 tunnistatakse kehtetuks.

            Artikkel 3
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 5. veebruar 2020

                  Komisjoni nimel

                  president

               Ursula VON DER LEYEN

            (1)  ELT L 268, 18.10.2003, lk 29.

            (2)  Komisjoni 8. mai 2009 määrus (EÜ) nr 379/2009, milles käsitletakse 6-fütaasi EC 3.1.3.26 preparaadi uue kasutusviisi lubamist broilerkanade, broilerkalkunite, munakanade, nuumpartide, võõrutatud põrsaste, nuumsigade ning emiste söödalisandina (loa omanik Danisco UK) Ltd., ärinimega DaniscoAnimal Nutrition, ja teda esindab Genencor International B.V.)
         (ELT L 116, 9.5.2009, lk 6).

            (3)  EFSA Journal 2019; 17(5): 5702

            LISA

                        Söödalisandi identifitseerimisnumber

                        Loa hoidja

                        Söödalisand

                        Koostis, keemiline valem, kirjeldus, analüüsimeetod

                        Loomaliik või -kategooria

                        Vanuse ülempiir

                        Miinimumsisaldus

                        Maksimumsisaldus

                        Muud sätted

                        Loa kehtivusaja lõpp

                        Aktiivsuse ühikuid 12 % niiskusesisaldusega täissööda kg kohta

                           Kategooria: zootehnilised lisandid. Funktsionaalrühm: seedimist soodustavad ained

                        4a1640

                        Danisco (UK) Ltd., ärinimega Danisco Animal Nutrition, keda esindab Genencor International B.V.

                        6-fütaas
                        EC 3.1.3.26

                           Söödalisandi koostis

                           Schizosaccharomyces pombe (ATCC 5233) abil toodetud
                        6-fütaasi (EC 3.1.3.26) preparaat
                        minimaalse aktiivsusega 10 000  FTU  (1) /g
                        Vedelal ja tahkel kaetud kujul

                           Toimeaine kirjeldus

                           Schizosaccharomyces pombe (ATCC 5233) abil toodetud 6-fütaas (EC 3.1.3.26)

                           Analüüsimeetod
                            (2)

                        6-fütaasi sisalduse määramine söödalisandis: kolorimeetriline meetod, mis põhineb ensüümi toimel naatriumfütaadist eraldunud anorgaanilise fosfaadi koguse määramisel.
                        6-fütaasi sisalduse määramine eelsegudes ja söödas: kolorimeetriline meetod, mis põhineb ensüümi toimel naatriumfütaadist (pärast kuumutatud täisterajahuga segamist) eraldunud anorgaanilise fosfaadi koguse määramisel (pärast lahjendamist kuumtöödeldud täisterajahuga) (EN ISO 30024)

                        Kõik linnuliigid (välja arvatud munalinnud)

                        -

                        250 FTU

                        -

                                    1.

                                    Söödalisandi ja eelsegude kasutamisjuhistes märgitakse säilitustingimused ja püsivus kuumtöötlemisel.

                                    2.

                                    Söödakäitlejad kehtestavad söödalisandi ja eelsegude kasutajatele kasutamiskorra ja võtavad korralduslikud meetmed, millega vähendatakse söödalisandi kasutamisest tulenevaid võimalikke ohte. Kui selline kasutamiskord ja sellised meetmed ei võimalda kõnealuseid ohte kõrvaldada või minimeerida, kasutatakse söödalisandi ja eelsegude käitlemisel isikukaitsevahendeid, sealhulgas hingamiskaitsevahendit.

                        26. veebruar 2030

                        Kõik munalinnud

                        -

                        150 FTU

                        -

                        Põrsad
                        (võõrutatud)
                        Nuumsead

                        -

                        250 FTU

                        -

                        Kõik sealiigid, v.a võõrutatud põrsad ja nuumsead

                        -

                        500 FTU

                        -

               (1)  Üks FTU on ensüümi hulk, mille toimel vabaneb pH-taseme 5,5 ja temperatuuri 37 °C juures naatriumfütaadi substraadist ühes minutis üks mikromool anorgaanilist fosfaati.

               (2)  Analüüsimeetodite üksikasjad on kättesaadavad referentlabori veebisaidil aadressil: https://ec.europa.eu/jrc/en/eurl/feed-additives/evaluation-reports


title: Komisjoni rakendusmäärus (EL) 2020/778, 12. juuni 2020, millega muudetakse rakendusmäärust (EL) 2019/773 kohaldamiskuupäevade osas seoses Euroopa Parlamendi ja nõukogu direktiivi (EL) 2016/797 ülevõtmise tähtaja pikendamisega (EMPs kohaldatav tekst)

text:
                  15.6.2020

                  ET

                  Euroopa Liidu Teataja

                  L 188/4

         KOMISJONI RAKENDUSMÄÄRUS (EL) 2020/778,
         12. juuni 2020,
         millega muudetakse rakendusmäärust (EL) 2019/773 kohaldamiskuupäevade osas seoses Euroopa Parlamendi ja nõukogu direktiivi (EL) 2016/797 ülevõtmise tähtaja pikendamisega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. mai 2016. aasta direktiivi (EL) 2016/797 Euroopa Liidu raudteesüsteemi koostalitluse kohta, (1) eriti selle artikli 5 lõiget 11,
         ning arvestades järgmist:

                     (1)

                     Direktiivi (EL) 2016/797 muudeti direktiiviga (EL) 2020/700, (2) et anda liikmesriikidele võimalus pikendada direktiivi (EL) 2016/797 artikli 57 lõikes 1 osutatud sätete järgimiseks vajalike siseriiklike õigus- ja haldusnormide jõustamise tähtaega.

                     (2)

                     Nende liikmesriikide puhul, kes on kooskõlas direktiivi (EL) 2016/797 artikli 57 lõikega 2a teavitanud Euroopa Liidu Raudteeametit (edaspidi „amet“) ja komisjoni oma kavatsusest pikendada ülevõtmisperioodi, tuleks komisjoni rakendusmääruse (EL) 2019/773 (3) teatavate sätete kohaldamine edasi lükata kuni 31. oktoobrini 2020.

                     (3)

                     COVID-19 pandeemia ajal võetud meetmete tõttu ei olnud võimalik kavakohaselt ellu viia toiminguid, mis on seotud kaubarongi tagaosa signaalseadet käsitlevate siseriiklike eeskirjade kaotamisega. Liikmesriikidele tuleks anda täiendavalt kolm kuud aega, et esitada komisjonile aruanded rakendusmääruse (EL) 2019/773 lisa punktis 4.2.2.1.3.2 osutatud valgust peegeldavate märkide kasutamise kohta. Tähtaega, mille jooksul tuleb kirjeldused kaubarongi tagaosa signaalseadet käsitlevate nõuete ühtlustamise eesmärgil läbi vaadata, tuleks vastavalt kohandada.

                     (4)

                     Seepärast tuleks rakendusmäärust (EL) 2019/773 vastavalt muuta.

                     (5)

                     Käesoleva määrusega ettenähtud meetmed on kooskõlas direktiivi (EL) 2016/797 artikli 51 lõikes 1 nimetatud komitee arvamusega.

                     (6)

                     Tagamaks käesoleva määrusega sätestatud meetmete tõhusust, peaks käesolev määrus jõustuma järgmisel päeval pärast selle avaldamist Euroopa Liidu Teatajas,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmäärust (EL) 2019/773 muudetakse järgmiselt:

                        1)

                        artikli 6 viies lõik asendatakse järgmisega:
                        „Käesoleva määruse lisa punkti 4.2.2.5 ja D1 liidet kohaldatakse alates 16. juunist 2020 nendes liikmesriikides, kes on teavitanud ametit ja komisjoni vastavalt direktiivi (EL) 2016/797 artikli 57 lõikele 2 ning kes ei ole teavitanud ametit ja komisjoni vastavalt direktiivi (EL) 2016/797 artikli 57 lõikele 2a.
                        Käesoleva määruse lisa liite D1 punkti 4.2.2.5 kohaldatakse alates 31. oktoobrist 2020 liikmesriikides, kes on ametit ja komisjoni teavitanud vastavalt direktiivi (EL) 2016/797 artikli 57 lõikele 2a.“;

                        2)

                        lisa punktis 4.2.2.1.3.2 pealkirjale „Aruanded:“ järgnevas lõigus asendatakse kuupäev „30. septembriks 2020“ kuupäevaga „31. detsembriks 2020“;

                        3)

                        lisa punktis 4.2.2.1.3.2 pealkirjale „Järkjärguline kaotamine:“ järgnevas lõigus asendatakse kuupäev „31. märtsiks 2021“ kuupäevaga „30. juuniks 2021“.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 12. juuni 2020

                  Komisjoni nimel

                  eesistuja

               Ursula VON DER LEYEN

            (1)  ELT L 138, 26.5.2016, lk 44.

            (2)  Euroopa Parlamendi ja nõukogu 25. mai 2020. aasta direktiiv (EL) 2020/700, millega muudetakse direktiive (EL) 2016/797 ja (EL) 2016/798 ülevõtmisperioodi pikendamise osas (ELT L 165, 27.5.2020, lk 27).

            (3)  Komisjoni 16. mai 2019. aasta rakendusmäärus (EL) 2019/773, milles käsitletakse Euroopa Liidu raudteesüsteemi käitamise ja liikluskorralduse allsüsteemi koostalitluse tehnilist kirjeldust ning millega tunnistatakse kehtetuks otsus 2012/757/EL (ELT L 139I, 27.5.2019, lk 5).


title: Komisjoni rakendusmäärus (EL) 2020/781, 12. juuni 2020, millega muudetakse komisjoni rakendusmäärust (EL) 2018/545 kohaldamiskuupäevade ja teatavate üleminekusätete osas seoses Euroopa Parlamendi ja nõukogu direktiivi (EL) 2016/797 ülevõtmise tähtaja pikendamisega (EMPs kohaldatav tekst)

text:
                  15.6.2020

                  ET

                  Euroopa Liidu Teataja

                  L 188/11

         KOMISJONI RAKENDUSMÄÄRUS (EL) 2020/781,
         12. juuni 2020,
         millega muudetakse komisjoni rakendusmäärust (EL) 2018/545 kohaldamiskuupäevade ja teatavate üleminekusätete osas seoses Euroopa Parlamendi ja nõukogu direktiivi (EL) 2016/797 ülevõtmise tähtaja pikendamisega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. mai 2016. aasta direktiivi (EL) 2016/797 Euroopa Liidu raudteesüsteemi koostalitluse kohta, (1) eriti selle artikli 21 lõiget 9,
         ning arvestades järgmist:

                     (1)

                     Direktiivi (EL) 2016/797 muudeti direktiiviga (EL) 2020/700, (2) et anda liikmesriikidele võimalus pikendada direktiivi (EL) 2016/797 artikli 57 lõikes 1 osutatud sätete järgimiseks vajalike siseriiklike õigus- ja haldusnormide jõustamise tähtaega.

                     (2)

                     Sellise veeremitüübi loa ja/või veeremi turule laskmise loa puhul, mis tuli välja anda enne 16. juunit 2020, võib loataotluste hindamine vastavalt Euroopa Parlamendi ja nõukogu direktiivile 2008/57/EÜ (3) COVID-19 puhangu tõttu edasi lükkuda. Seepärast peaks liikmesriikides, kes on teavitanud ametit ja komisjoni vastavalt direktiivi (EL) 2016/797 artikli 57 lõikele 2 ja kus direktiivi (EL) 2016/797 tuleb kohaldada alates 16. juunist 2020, riiklik ohutusasutus taotleja nõudmise korral jätkama hindamist ka pärast seda kuupäeva. Riiklik ohutusasutus peaks kõnealuse hindamise lõpule viima ja andma loa välja enne 30. oktoobrit 2020.

                     (3)

                     Nende liikmesriikide puhul, kes on vastavalt direktiivi (EL) 2016/797 artikli 57 lõikele 2a teavitanud Euroopa Liidu Raudteeametit (edaspidi „amet“) ja komisjoni oma kavatsusest pikendada kõnealuse direktiivi ülevõtmise perioodi, tuleks komisjoni rakendusmääruse (EL) 2018/545 (4) teatavate sätete kohaldamine edasi lükata kuni 31. oktoobrini 2020. Samuti tuleks kohandada rakendusmääruses (EL) 2018/545 sätestatud üleminekusätteid.

                     (4)

                     Taotlejad võivad olla koostanud taotlused kooskõlas rakendusmäärusega (EL) 2018/545, pidades silmas praegust taotluste esitamise tähtaega. Nii direktiivi 2008/57/EÜ kui ka direktiivi (EL) 2016/797 kohaldamisel peab veerem vastama koostalitluse tehnilistele kirjeldustele ja asjakohastele siseriiklikele eeskirjadele ning olulistele nõuetele. Rakendusmääruse (EL) 2018/545 kohaselt koostatud taotlused peaksid sisaldama kõiki vajalikke tõendeid kas veeremi kasutuselevõtuks direktiivi 2008/57/EÜ alusel või veeremi turule laskmiseks direktiivi (EL) 2016/797 alusel. Seepärast tuleks taotlejatel lubada esitada vastavalt direktiivi (EL) 2016/797 artikli 57 lõikele 2a ametit ja komisjoni teavitanud liikmesriikide riiklikele ohutusasutustele taotlusi, milles loetletakse tõendid vastavalt komisjoni rakendusmäärusele (EL) 2018/545. Riiklikud ohutusasutused peaksid need taotlused vastu võtma ilma läbivaadatud taotlust nõudmata.

                     (5)

                     Seepärast tuleks rakendusmäärust (EL) 2018/545 vastavalt muuta.

                     (6)

                     Käesoleva määrusega ettenähtud meetmed on kooskõlas direktiivi (EL) 2016/797 artikli 51 lõikes 1 nimetatud komitee arvamusega.

                     (7)

                     Tagamaks käesoleva määrusega sätestatud meetmete tõhusust, peaks käesolev määrus jõustuma järgmisel päeval pärast selle avaldamist Euroopa Liidu Teatajas,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmäärust (EL) 2018/545 muudetakse järgmiselt:

                        1)

                        artikli 2 punkt 17 asendatakse järgmisega:

                                    „17)

                                    „asjaomane kuupäev“ – 16. juuni 2019 nende liikmesriikide puhul, kes ei ole teavitanud ametit ja komisjoni vastavalt direktiivi (EL) 2016/797 artikli 57 lõikele 2, et nad on pikendanud kõnealuse direktiivi ülevõtmise perioodi. Asjaomane kuupäev on 16. juuni 2020 nende liikmesriikide puhul, kes on teavitanud ametit ja komisjoni vastavalt direktiivi (EL) 2016/797 artikli 57 lõikele 2, et nad on pikendanud kõnealuse direktiivi ülevõtmise perioodi, ning kes ei ole teavitanud ametit ja komisjoni vastavalt direktiivi (EL) 2016/797 artikli 57 lõikele 2a. Ajaomane kuupäev on 31. oktoober 2020 nende liikmesriikide puhul, kes on teavitanud ametit ja komisjoni vastavalt direktiivi (EL) 2016/797 artikli 57 lõikele 2a, et nad on kõnealuse direktiivi ülevõtmise perioodi täiendavalt pikendanud.“;

                        2)

                        artiklit 55 muudetakse järgmiselt:

                                    a)

                                    lisatakse lõige 4a:

                                       „4a.   Olenemata lõigetest 1–4 peab riiklik ohutusasutus nendes liikmesriikides, kes on teavitanud ametit ja komisjoni vastavalt direktiivi (EL) 2016/797 artikli 57 lõikele 2 ja kus direktiivi (EL) 2016/797 kohaldatakse alates 16. juunist 2020, jätkama taotleja nõudmise korral veeremitüübi loa ja/või veeremi turule laskmise loa taotluste hindamist kooskõlas direktiiviga 2008/57/EÜ ka pärast 16. juunit 2020, tingimusel et ta annab veeremitüübi loa ja/või veeremi turule laskmise loa välja enne 30. oktoobrit 2020.
                                       Kui riiklik ohutusasutus tunnistab, et ta ei saa veeremitüübi luba ja/või veeremi turule laskmise luba välja anda enne 30. oktoobrit 2020, teavitab ta sellest viivitamata taotlejat ja ametit ning kohaldatakse lõikeid 2–4.“;

                                    b)

                                    lisatakse lõige 5a:

                                       „5a.   Veeremiloast ja/või veeremitüübi loast, mille amet on välja andnud ajavahemikus 16. juunist 2020 kuni 30. oktoobrini 2020, jäetakse välja võrk või võrgud mis tahes liikmesriigis, kes on teavitanud ametit ja komisjoni vastavalt direktiivi (EL) 2016/797 artikli 57 lõikele 2a. Sellise teate saatnud liikmesriikide riiklikud ohutusasutused:

                                                   a)

                                                   käsitavad ameti poolt välja antud veeremitüübi luba direktiivi 2008/57/EÜ artikli 26 kohaselt väljaantud veeremitüübi loaga samaväärsena ja kohaldavad kõnealuse veeremitüübi suhtes direktiivi 2008/57/EÜ artikli 26 lõiget 3;

                                                   b)

                                                   tunnistavad ameti poolt välja antud veeremiloa direktiivi 2008/57/EÜ artikli 22 või 24 kohaselt väljaantud esimese loaga samaväärseks ja annavad välja täiendava loa vastavalt direktiivi 2008/57/EÜ artiklile 23 või 25.“;

                                    c)

                                    lõige 6 asendatakse järgmisega:

                                       „6.   Lõike 2 punktis a ning lõigetes 5 ja 5a osutatud juhtudel teeb riiklik ohutusasutus koostööd ja koordineerib oma tegevust ametiga, et hinnata direktiivi (EL) 2016/797 artikli 21 lõike 5 punktis a sätestatud elemente.“;

                                    d)

                                    lisatakse lõige 7a:

                                       „7a.   Vagunite KTK määruse (EL) nr 321/2013 lisa punktile 7.1.2 vastavaid kaubavaguneid, millel on veeremi turule laskmise luba, käsitatakse ajavahemikul 16. juunist 2020 kuni 30. oktoobrini 2020 veeremina, millel on direktiivi 2008/57/EÜ kohane kasutuselevõtuluba, liikmesriikides, kes on teavitanud ametit ja komisjoni vastavalt direktiivi (EL) 2016/797 artikli 57 lõikele 2a.“;

                                    e)

                                    lisatakse uus lõige 8:

                                       „8.   Ajavahemikul 16. juunist 2020 kuni 30. oktoobrini 2020 võivad direktiivi 2008/57/EÜ kohase veeremikasutuselevõtuloa või veeremitüübiloa taotlejad esitada vastavalt direktiivi (EL) 2016/797 artikli 57 lõikele 2a ametit ja komisjoni teavitanud liikmesriikide riiklikule ohutusasutusele veeremi või veeremitüübi toimiku, mis on koostatud vastavalt artikli 29 lõikele 1 ja artikli 30 lõikele 1 ning mis vastab I lisale.
                                       Riiklik ohutusasutus aktsepteerib käesoleva määruse kohaseid veeremikasutuselevõtuloa või tüübiloa taotlusi direktiivi 2008/57/EÜ kohaldamisel.“;

                        3)

                        artikli 56 teine lõik asendatakse järgmisega:
                        „Seda kohaldatakse alates 16. juunist 2019 liikmesriikides, kes ei ole teavitanud ametit ja komisjoni vastavalt direktiivi (EL) 2016/797 artikli 57 lõikele 2.
                        Seda kohaldatakse alates 16. juunist 2020 liikmesriikides, kes on teavitanud ametit ja komisjoni vastavalt direktiivi (EL) 2016/797 artikli 57 lõikele 2 ning kes ei ole teavitanud ametit ja komisjoni vastavalt direktiivi (EL) 2016/797 artikli 57 lõikele 2a.
                        Artikli 55 lõikeid 5a ja 7a kohaldatakse alates 16. juunist 2020 kõikides liikmesriikides.
                        Artikli 55 lõiget 8 kohaldatakse alates 16. juunist 2020 liikmesriikides, kes on teavitanud ametit ja komisjoni vastavalt direktiivi (EL) 2016/797 artikli 57 lõikele 2a.
                        Käesolevat määrust kohaldatakse alates 31. oktoobrist 2020 kõikides liikmesriikides.“

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 12. juuni 2020

                  Komisjoni nimel

                  eesistuja

               Ursula VON DER LEYEN

            (1)  ELT L 138, 26.5.2016, lk 44.

            (2)  Euroopa Parlamendi ja nõukogu 25. mai 2020. aasta direktiiv (EL) 2020/700, millega muudetakse direktiive (EL) 2016/797 ja (EL) 2016/798 ülevõtmisperioodi pikendamise osas (ELT L 165, 27.5.2020, lk 27).

            (3)  Euroopa Parlamendi ja nõukogu 17. juuni 2008. aasta direktiiv 2008/57/EÜ ühenduse raudteesüsteemi koostalitlusvõime kohta (ELT L 191, 18.7.2008, lk 1).

            (4)  Komisjoni 4. aprilli 2018. aasta rakendusmäärus (EL) 2018/545, millega kehtestatakse raudteeveeremile ja raudteeveeremi tüübile loa andmise menetluse praktiline kord vastavalt Euroopa Parlamendi ja nõukogu direktiivile (EL) 2016/797 (ELT L 90, 6.4.2018, lk 66).


title: Komisjoni rakendusmäärus (EL) 2020/863, 22. juuni 2020, millega parandatakse rakendusmääruse (EL) nr 404/2011 (millega kehtestatakse nõukogu määruse (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) üksikasjalikud rakenduseeskirjad) saksakeelset versiooni

text:
                  24.6.2020

                  ET

                  Euroopa Liidu Teataja

                  L 200/1

         KOMISJONI RAKENDUSMÄÄRUS (EL) 2020/863,
         22. juuni 2020,
         millega parandatakse rakendusmääruse (EL) nr 404/2011 (millega kehtestatakse nõukogu määruse (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) üksikasjalikud rakenduseeskirjad) saksakeelset versiooni
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 20. novembri 2009. aasta määrust (EÜ) nr 1224/2009, millega luuakse liidu kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006, (1) eriti selle artikli 92 lõiget 5,
         ning arvestades järgmist:

                     (1)

                     Komisjoni rakendusmääruse (EL) nr 404/2011 (2) saksakeelse versiooni XXX lisa tabeli viiendas reas on viga, mis on seotud tõsiste rikkumistega seoses alamõõduliste kalade lossimisega seotud kohustuste täitmata jätmisega.

                     (2)

                     Seepärast tuleks rakendusmääruse (EL) nr 404/2011 saksakeelset versiooni vastavalt parandada. Muukeelsetes versioonides ei ole vaja parandusi teha.

                     (3)

                     Käesoleva määrusega ette nähtud meetmed on kooskõlas kalanduse ja vesiviljeluse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               (Ei puuduta eestikeelset versiooni.)

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 22. juuni 2020

                  Komisjoni nimel

                  eesistuja

               Ursula VON DER LEYEN

            (1)  ELT L 343, 22.12.2009, lk 1.

            (2)  Komisjoni 8. aprilli 2011. aasta rakendusmäärus (EL) nr 404/2011, millega kehtestatakse nõukogu määruse (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) üksikasjalikud rakenduseeskirjad (ELT L 112, 30.4.2011, lk 1).


title: Komisjoni rakendusmäärus (EL) 2020/1120, 23. juuli 2020, millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus „Adamclisi“ (KPN)

text:
                  30.7.2020

                  ET

                  Euroopa Liidu Teataja

                  L 245/1

         KOMISJONI RAKENDUSMÄÄRUS (EL) 2020/1120,
         23. juuli 2020,
         millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus „Adamclisi“ (KPN)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Vastavalt määruse (EL) nr 1308/2013 artikli 97 lõigetele 2 ja 3 vaatas komisjon läbi Rumeenia taotluse registreerida nimetus „Adamclisi“ ja see avaldati Euroopa Liidu Teatajas (2).

                     (2)

                     Komisjonile ei esitatud ühtki määruse (EL) nr 1308/2013 artikli 98 kohast vastuväidet.

                     (3)

                     Vastavalt määruse (EL) nr 1308/2013 artiklile 99 tuleks võtta nimetus „Adamclisi“ kaitse alla ja kanda see registrisse, millele on osutatud kõnealuse määruse artiklis 104.

                     (4)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Adamclisi“ (KPN) võetakse kaitse alla.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. juuli 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 347, 20.12.2013, lk 671.

            (2)  ELT C 51, 14.2.2020, lk 46.